 ኦፌኮ አስቸኳይ የብሔራዊ ምክክር ጥሪ አቀረበ 
 የሀገሪቱን ወቅታዊ የፖለቲካ ችግሮች በዘላቂነት መፍታት የሚያስችል ሁሉን አቀፍ አፋጣኝ የብሔራዊ ምክክር መድረክ እንዲካሄድ የኦሮሞ ፌደራሊስት ኮንግረስ (ኦፌኮ) ጥሪ አቀረበ፡፡ “ልባዊ አገራዊ የመግባባት ምክክር ጥሪ በአዲሱ አመት” በሚል ርዕስ በወቅታዊ ጉዳዮች ላይ መግለጫ ያወጣው ኦፌኮ፤ “ኢትዮጵያ ተስፋ መሰነቅንና ተስፋ መቁረጥን ጨምሮ ከእነከባድ የፖለቲካ ሸክሞቿ ወደ አዲሱ አመት ገብታለች” ብሏል፡፡ “ኢትዮጵያ በአሁኑ ወቅት በመበተን ወይም በመጠገን ከባድ መንታ መንገድ ላይ ትገኛለች” ያለው ፓርቲው፤ ሀገሪቱን ከመንታ መንገድ ለማውጣትና በተሻለ ሁኔታ ለመጠገን ከቀጣዩ ምርጫ በፊት ብሔራዊ ምክክር መካሄድና ሁሉም ባለድርሻዎች በሀገሪቱ ህልውና መግባባት ላይ ሊደርሱ ይገባል ብሏል፡፡ መንግስት የሀገሪቱን የፖለቲካ ሁኔታ ለማሻሻልም ተጨማሪ እርምጃዎች ሊወስድ እንደሚገባ የመከረው ኦፌኮ፤ የፖለቲካ እስረኞች ሊፈቱና በተቃዋሚ ፓርቲዎች ላይ የሚደርሰው ጫና ሊቀንስ ይገባል ብሏል፡፡ ብሔራዊ ምክክር ሳይካሄድና መግባባት ላይ ሳይደርስ ወደ ምርጫ መግባት፤ ሀገሪቱን ለተወሳሰበ የፖለቲካ ችግር ሊዳርግ እንደሚችልም ኦፌኮ አስጠንቅቋል - በመግለጫው፡፡  